Pasiūlymas TARYBOS ĮGYVENDINIMO SPRENDIMAS kuriuo panaikinamas Sanglaudos fondo įsipareigojimų Vengrijai sustabdymas /* COM/2012/0275 final - 2012/0144 (NLE) */





AIŠKINAMASIS MEMORANDUMAS 1. Neseniai priimtas Tarybos sprendimas sustabdyti Sanglaudos fondo įsipareigojimus 2012 m. kovo 13 d. Įgyvendinimo sprendimu 2012/156/ES[1] Taryba nusprendė nuo 2013 m. sausio 1 d. sustabdyti 495,2 mln. EUR Sanglaudos fondo įsipareigojimų Vengrijai; ši suma atitinka 0,5 % šalies BVP ir 29 % visų šaliai skirtų Sanglaudos fondo lėšų 2013 m. Šis sprendimas pagrįstas 2012 m. sausio 24 d. Tarybos sprendimu 2012/139/ES[2], kuriuo nustatyta, kad Vengrija nesiėmė veiksmingų priemonių atsižvelgdama į 2009 m. liepos 7 d. Tarybos rekomendaciją, kad patikimai ir tvariai panaikintų perviršinį deficitą iki 2011 m. Sanglaudos fondo paramai gauti taikomos tam tikros sąlygos: norint gauti šią paramą būtina vengti perviršinio valdžios sektoriaus deficito pagal Sutarties dėl Europos Sąjungos veikimo (SESV) 126 straipsnį[3]. Šiomis sąlygomis siekiama labiau paskatinti nacionalines vyriausybes įgyvendinti patikimą fiskalinę politiką ir taip padėti sukurti tinkamas makroekonomines sąlygas, kurios būtinos veiksmingam Sanglaudos fondo lėšų naudojimui užtikrinti. Konkrečiai 2006 m. liepos 11 d. Tarybos reglamento (EB) Nr. 1084/2006, įsteigiančio Sanglaudos fondą ir panaikinančio Reglamentą (EB) Nr. 1164/94, 4 straipsnio 1 dalyje nustatyta, kad Taryba, remdamasi Komisijos pasiūlymu, gali nuspręsti iš dalies arba visiškai sustabdyti Fondo įsipareigojimų asignavimus atitinkamai valstybei narei, jei: i) tai valstybei narei taikoma perviršinio deficito procedūra (PDP) ir ii) valstybė narė nesiėmė veiksmingų priemonių atsižvelgdama į Tarybos rekomendaciją pagal SESV 126 straipsnio 7 dalį[4], kad panaikintų perviršinį deficitą iki nustatyto termino. Todėl lemiama įsipareigojimų asignavimų sustabdymo riba yra Tarybos sprendimas, priimtas pagal SESV 126 straipsnio 8 dalį[5]. Sprendimu dėl sustabdomų Sanglaudos fondo įsipareigojimų sumos siekta užtikrinti, kad sustabdymas būtų veiksmingas ir proporcingas, kartu atsižvelgiant į dabartinę bendrą Europos Sąjungos ekonominę padėtį ir santykinę Sanglaudos fondo svarbą atitinkamos valstybės narės ekonomikai. 2. Sanglaudos fondo įsipareigojimų Vengrijai sustabdymo panaikinimo sąlygos Pagal Reglamento (EB) Nr. 1084/2006 4 straipsnio 2 dalį Taryba nedelsdama priima sprendimą panaikinti atitinkamų įsipareigojimų sustabdymą, jei ji nustato, kad atitinkama valstybė narė ėmėsi reikiamų taisomųjų priemonių. Priimant Tarybos įgyvendinimo sprendimą 2012/156/ES, Komisija paskelbė tokį pranešimą: „Siekdama sudaryti palankesnes sąlygas Tarybos sprendimui priimti, Komisija yra įsipareigojusi nedelsdama pateikti Tarybai savo vertinimą, ar buvo imtasi veiksmingų priemonių po to, kai vykdydama 2012 m. kovo 13 d. Tarybos rekomendaciją pagal SESV 126 straipsnio 7 dalį Vengrijos vyriausybė patvirtino taisomąsias priemones.“ Be to, atsižvelgdama į Vengrijos vyriausybės įsipareigojimą būtinas taisomąsias priemones įtraukti į Vengrijos konvergencijos programą, teikiamą 2012 m. balandžio mėn., ir į kitus susijusius viešai prieinamus dokumentus ir sprendimus, Taryba nurodė, kad vėl svarstys šį klausimą 2012 m. birželio 22 d. posėdyje, kad įsipareigojimų sustabdymas būtų panaikintas, jei bus įvykdytos sąlygos. 2.1. 2012 m. kovo 13 d. Tarybos rekomendacija pagal SESV 126 straipsnio 7 dalį tvariai panaikinti perviršinį valdžios sektoriaus deficitą iki 2012 m. Naujoje (penktoje) rekomendacijoje Vengrijai pagal SESV 126 straipsnio 7 dalį Taryba nustatė vėlesnį terminą (2012 m.), iki kurio būtina patikimai ir tvariai ištaisyti perviršinio deficito padėtį. Konkrečiai, Taryba paprašė Vengrijos valdžios institucijas: i) užtikrinti, kad būtų pasiektas 2012 m. deficito tikslas – 2,5 % BVP, kuriam pasiekti, remiantis Komisijos tarnybų vasario mėn. tarpine prognoze, reikėtų bent 0,5 % BVP papildomų fiskalinių pastangų; tai turėtų būti pasiekta toliau konkretizuojant ir įgyvendinant jau suplanuotas priemones, taip pat reikiamas papildomas struktūrinio pobūdžio konsolidavimo priemones; ii) nominaliojo balanso gerinimui skirti galimas nenumatytąsias pajamas; iii) imtis reikalingų papildomų struktūrinio pobūdžio priemonių, siekiant užtikrinti, kad 2013 m. deficitas išliktų gerokai žemiau 3 % BVP ribos net po visiško laipsniško vienkartinių pajamų, siekiančių beveik 1 % BVP, atsisakymo; ir iv) į būsimus biudžeto įstatymus įtraukti pakankamo rezervo nuostatas. Kartu Taryba pabrėžė, kad biudžeto koregavimas turėtų padėti sugrįžti prie bendrosios valdžios sektoriaus skolos santykio mažėjimo tendencijų ir kad jį taip pat reikia paremti įgyvendinant fiskalinio valdymo sistemos tobulinimo pasiūlymus. 2.2. Komisijos atliktas priemonių, kurių imtasi, vertinimas Remiantis šiuo metu turima informacija galima teigti, kad Vengrija ėmėsi priemonių, kuriomis užtikrinama tinkama pažanga siekiant panaikinti perviršinį deficitą. Visų pirma, nepaisant šiek tiek pablogėjusios makroekonominės aplinkos, kaip parodyta Komisijos tarnybų 2012 m. pavasario prognozėje, numatoma, kad biudžeto deficitas pasieks 2,5 % BVP 2012 m. ir liks gerokai mažesnis už 3 % BVP pamatinę vertę 2013 m., kaip kovo mėn. rekomendavo Taryba. Naujosios priemonės, apie kurias paskelbta konvergencijos programoje, apima papildomas 0,3 % BVP struktūrines priemones ir dėl jų struktūrinis balansas 2012 m. pagerėja ¼ % BVP, palyginti su vertinimu, kuriuo grindžiamos 2012 m. kovo mėn. Tarybos rekomendacijos. Tai šiek tiek mažiau, nei rekomenduotos 0,5 % BVP papildomos fiskalinės pastangos, tačiau galima laikyti, kad numatytos priemonės iš esmės yra priimtinos, atsižvelgiant į pakoreguotą potencialaus BVP augimą ir į tai, kad planuojamos pajamos yra mažesnės, nei įprastai būtų galima tikėtis, remiantis standartiniu mokesčių elastingumu. Rekomendacijas nenumatytąsias pajamas naudoti tam, kad būtų užtikrinta didesnė pažanga siekiant tikslo, ir į būsimus biudžetus įtraukti pakankamo rezervo nuostatas dar reikės įgyvendinti. Remiantis 2012 m. pavasario prognoze numatoma, kad valdžios sektoriaus skola sumažės iki 78,5 % BVP 2012 m. ir dar šiek tiek 2013 m. Galiausiai, tam tikra pažanga padaryta tobulinant fiskalinio valdymo sistemą, tačiau dar reikia parengti svarbių reformų projektus ir juos priimti iki Parlamento pavasario sesijos pabaigos. Turėdama omenyje šias aplinkybes ir naujausius blogesnius, nei tikėtasi, pirmojo ketvirčio augimo duomenis, Komisija ir toliau atidžiai stebės biudžeto pokyčius Vengrijoje pagal Sutartį ir Stabilumo ir augimo paktą, visų pirma atsižvelgdama į ilgai užsitęsusią šalies perviršinio deficito procedūrą. Du kartus per metus vyriausybės teikiamos PDP ataskaitos bus vienas iš informacijos šaltinių siekiant šio tikslo. 3. Siūlomas Sanglaudos fondo įsipareigojimų Vengrijai sustabdymo panaikinimas Komisija, įvertinusi priemones, kurių ėmėsi Vengrija atsižvelgdama į 2012 m. kovo 13 d. Tarybos rekomendaciją pagal SESV 126 straipsnio 7 dalį siekiant ištaisyti perviršinio valdžios sektoriaus deficito padėtį iki 2012 m., mano, kad Sanglaudos fondo įsipareigojimų sustabdymo panaikinimo sąlygos yra įvykdytos. Todėl Komisija siūlo Tarybai panaikinti Sanglaudos fondo įsipareigojimų sustabdymą, nustatytą Tarybos įgyvendinimo sprendimu 2012/156/ES. Komisija ir toliau atidžiai stebės fiskalinius pokyčius Vengrijoje, kaip numatyta 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo 10 straipsnyje, remdamasi, be kita ko, du kartus per metus vyriausybės teikiamomis PDP ataskaitomis ir vykdydama priežiūrą po programos įgyvendinimo, kai baigsis finansinės pagalbos, teikiamos pagal 2008 m. lapkričio 4 d. Tarybos sprendimą 2009/102/EB dėl Bendrijos vidutinės trukmės finansinės pagalbos skyrimo Vengrijai[6] arba pagal bet kokią naują Sąjungos finansinės pagalbos programą Vengrijai, kurią gali patvirtinti Taryba, laikotarpis. Jei bet kuriuo metu prieš panaikinimą pagal SESV 126 straipsnio 12 dalį nustatoma, kad taikomos priemonės yra netinkamos, Komisija rekomenduos Tarybai priimti naują sprendimą pagal 126 straipsnio 8 dalį ir gali siūlyti Tarybai priimti sprendimą sustabdyti Sanglaudos fondo įsipareigojimus. 2012/0144 (NLE) Pasiūlymas TARYBOS ĮGYVENDINIMO SPRENDIMAS kuriuo panaikinamas Sanglaudos fondo įsipareigojimų Vengrijai sustabdymas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. liepos 11 d. Tarybos reglamentą (EB) Nr. 1084/2006, įsteigiantį Sanglaudos fondą ir panaikinantį Reglamentą (EB) Nr. 1164/94[7], ypač į jo 4 straipsnio 2 dalį, atsižvelgdama į Europos Komisijos pasiūlymą, kadangi: (1) Reglamento (EB) Nr. 1084/2006 4 straipsnyje išdėstytos Sanglaudos fondo paramos sąlygos. Pagal to straipsnio 1 dalį Taryba gali nuspręsti sustabdyti visų arba dalies Fondo įsipareigojimų atitinkamai valstybei narei vykdymą nuo kitų metų po sprendimo sustabdyti įsipareigojimus priėmimo sausio 1 d., jei pagal SESV 126 straipsnio 8 dalį ji nustatė, kad atitinkama valstybė narė nesiėmė veiksmingų priemonių reaguodama į Tarybos rekomendaciją, priimtą remiantis SESV 126 straipsnio[8] 7 dalimi; (2) 2004 m. liepos 5 d. Taryba Sprendimu 2004/918/EB[9] pagal Europos bendrijos steigimo sutarties (EB sutarties) 104 straipsnio 6 dalį nusprendė, kad Vengrijoje susidaręs perviršinis deficitas. Taryba Vengrijai skirtą pirmą rekomendaciją pagal EB sutarties 104 straipsnio 7 dalį priėmė 2004 m. liepos 5 d., antrą rekomendaciją – 2005 m. kovo 8 d. ir trečią rekomendaciją – 2006 m. spalio 10 d. 2009 m. liepos 7 d. Taryba priėmė ketvirtą Vengrijai skirtą rekomendaciją pagal EB sutarties 104 straipsnio 7 dalį (2009 m. liepos 7 d. Tarybos rekomendaciją) siekiant ištaisyti perviršinio valdžios sektoriaus deficito padėtį ne vėliau kaip 2011 m.; (3) 2012 m. sausio 24 d. Taryba priėmė Sprendimą 2012/139/ES[10] pagal SESV 126 straipsnio 8 dalį, kuriame nustatyta, kad Vengrija nesiėmė veiksmingų priemonių perviršiniam valdžios sektoriaus deficitui panaikinti atsižvelgdama į 2009 m. liepos 7 d. Tarybos rekomendaciją per toje rekomendacijoje nustatytą laikotarpį; (4) 2012 m. kovo 13 d. Įgyvendinimo sprendimu 2012/156/ES[11] Taryba nusprendė sustabdyti dalį Sanglaudos fondo įsipareigojimų Vengrijai nuo 2013 m. sausio 1 d. pagal Reglamento (EB) Nr. 1084/2006 4 straipsnį. Sprendimu dėl sustabdomų Sanglaudos fondo įsipareigojimų sumos siekta užtikrinti, kad sustabdymas būtų veiksmingas ir proporcingas, kartu atsižvelgiant į dabartinę bendrą Europos Sąjungos ekonominę padėtį ir santykinę Sanglaudos fondo svarbą atitinkamos valstybės narės ekonomikai. Tarybos nuomone, pirmą kartą taikant Reglamento (EB) Nr. 1084/2006 4 straipsnio 1 dalį atitinkamai valstybei narei buvo tinkama nustatyti Sanglaudos fondo lėšų 50 % sumą 2013 m. neviršijant didžiausios 0,5 % Komisijos tarnybų numatomo atitinkamos valstybės narės nominalaus BVP ribos. Atitinkamai Taryba nusprendė nuo 2013 m. sausio 1 d. sustabdyti 495 184 000 EUR Sanglaudos fondo įsipareigojimų Vengrijai; (5) tą pačią dieną Taryba pateikė patikslintą rekomendaciją Vengrijai pagal SESV 126 straipsnio 7 dalį (2012 m. kovo 13 d. Tarybos rekomendaciją), kurioje nustatė perviršinio deficito padėties ištaisymo terminą – 2012 m. Konkrečiai, Vengrijai rekomenduota: i) imtis bent ½ % BVP papildomų fiskalinių pastangų, toliau konkretizuojant ir įgyvendinant struktūrinio pobūdžio konsolidavimo priemones, siekiant užtikrinti, kad būtų pasiektas 2012 m. deficito tikslas – 2,5 % BVP; ii) nominaliojo balanso gerinimui skirti galimas nenumatytąsias pajamas; iii) imtis reikalingų papildomų struktūrinio pobūdžio priemonių, siekiant užtikrinti, kad 2013 m. deficitas išliktų gerokai žemiau 3 % BVP ribos; ir iv) į būsimus biudžeto įstatymus įtraukti pakankamo rezervo nuostatas. Kartu Taryba pabrėžė, kad biudžeto koregavimas turėtų padėti sugrįžti prie bendrosios valdžios sektoriaus skolos santykio mažėjimo tendencijų ir kad jį taip pat reikia paremti įgyvendinant fiskalinio valdymo sistemos tobulinimo pasiūlymus; (6) 2012 m. balandžio 23 d. Vengrija pateikė metinę atnaujintą konvergencijos programą, kurioje išdėstyta biudžeto strategija siekiant užtikrinti, kad perviršinis deficitas būtų tvariai panaikintas iki 2012 m. termino. Oficialūs deficito tikslai ir planuojamos fiskalinės pastangos atitinka 2012 m. kovo 13 d. Tarybos rekomendaciją pagal SESV 126 straipsnio 7 dalį. Programoje patvirtinamas ankstesnis vidutinės trukmės tikslas – 1,5 % BVP, kurį planuojama pasiekti iki 2013 m. Pagal atnaujintą programą valstybės skola nuolat mažinama per visą programos laikotarpį ir 2013 m. sumažėja iki 77 % BVP, o 2015 m. – iki mažiau nei 73 % BVP. Kalbant apie fiskalinio valdymo reformą, valdžios institucijos paskelbė, kad jos pateiks Parlamentui būtinus pakeitimus per pavasario sesiją; (7) remdamasi viešai prieinama informacija, Komisija 2012 m. gegužės 30 d. komunikate[12] padarė išvadą, kad Vengrija ėmėsi būtinų taisomųjų priemonių, kuriomis užtikrinama tinkama pažanga siekiant panaikinti perviršinį deficitą. Visų pirma numatoma, kad biudžeto deficitas pasieks 2,5 % BVP 2012 m. ir liks gerokai mažesnis už 3 % BVP pamatinę vertę 2013 m., kaip kovo mėn. rekomendavo Taryba. Atsižvelgdamos į visą viešai prieinamą informaciją, kurią vyriausybė pateikė nuo kovo mėn. vidurio, konkrečiai Komisijos tarnybos prognozuoja, kad 2013 m. deficitas pasieks 2,7 % BVP. Taip pat atsižvelgiant į potencialaus BVP augimo koregavimo poveikį ir numatomą nuokrypį nuo standartinio mokesčių elastingumo, galima laikyti, kad fiskalinės pastangos 2012 m. iš esmės atitinka reikalavimus. Rekomendacijas dėl nenumatytųjų pajamų naudojimo ir pakankamo rezervo nuostatų įtraukimo į būsimus biudžetus dar reikės įgyvendinti. Remiantis 2012 m. pavasario prognoze numatoma, kad valdžios sektoriaus skola sumažės iki 78,5 % BVP 2012 m. ir dar šiek tiek 2013 m. Galiausiai, tam tikra pažanga padaryta tobulinant fiskalinio valdymo sistemą, tačiau dar reikia parengti svarbių reformų projektus ir juos priimti iki Parlamento pavasario sesijos pabaigos. Turėdama omenyje šias aplinkybes ir naujausius blogesnius, nei tikėtasi, pirmojo ketvirčio augimo duomenis, Komisija ir toliau atidžiai stebės biudžeto pokyčius Vengrijoje; (8) apskritai Vengrija ėmėsi būtinų taisomųjų priemonių, atsižvelgdama į 2012 m. kovo 13 d. Tarybos rekomendaciją, kad panaikintų perviršinį deficitą iki Tarybos nustatyto termino. Todėl Tarybos įgyvendinimo sprendimas 2012/156/ES, kuriuo sustabdoma dalis Sanglaudos fondo įsipareigojimų Vengrijai, turėtų būti panaikintas; (9) jei bet kuriuo metu prieš panaikinant sprendimą dėl perviršinio deficito pagal SESV 126 straipsnio 12 dalį nustatoma, kad taikomos priemonės yra netinkamos, Taryba, atsižvelgdama į Komisijos rekomendaciją, priima naują sprendimą pagal SESV 126 straipsnio 8 dalį. Ji gali, atsižvelgdama į Komisijos pasiūlymą, priimti sprendimą sustabdyti Sanglaudos fondo įsipareigojimus, PRIĖMĖ ŠĮ SPRENDIMĄ: 1 straipsnis Tarybos įgyvendinimo sprendimu Nr. 2012/156/ES nustatytas dalinis Sanglaudos fondo įsipareigojimų Vengrijai sustabdymas panaikinamas. 2 straipsnis Šis sprendimas skirtas Vengrijai. Priimta Briuselyje Tarybos vardu Pirmininkas [1] OL L 78, 2012 3 17, p. 19. [2] OL L 66, 2012 3 6, p. 6. [3] Pakeičiantis Europos bendrijos steigimo sutarties (EB sutarties) 104 straipsnį, kaip nurodyta Reglamento (EB) Nr. 1084/2006 4 straipsnyje. [4] Pakeičianti EB sutarties 104 straipsnio 7 dalį, kaip nurodyta Reglamento (EB) Nr. 1084/2006 4 straipsnyje. [5] Pakeičianti EB sutarties 104 straipsnio 8 dalį, kaip nurodyta Reglamento (EB) Nr. 1084/2006 4 straipsnyje. [6] OL L 37, 2009 2 6, p. 5. [7] OL L 210, 2006 7 31, p. 79. [8] Pakeičiantis Europos bendrijos steigimo sutarties (EB sutarties) 104 straipsnį, kaip nurodyta Reglamento (EB) Nr. 1084/2006 4 straipsnyje. [9] OL L 389, 2004 12 30, p. 27. [10] OL L 66, 2012 3 6, p. 6. [11] OL L 78, 2012 3 17, p. 19. [12] COM(2012) XXX ĮTERPTI NUORODĄ PO GEGUŽĖS 30 D.